# Declaració institucional del president de la Generalitat després de signar el decret de convocatòria del referèndum de l'1 d'octubre

Declaració institucional del president de la Generalitat després de signar el decret de convocatòria del referèndum de l'1 d'octubre
Barcelona, 6 de setembre de 2017
Avui hem aprovat el decret convocatòria referèndum pel diumenge dia 1 d'octubre d'enguany. Hem aprovat igualment el decret de normes complementàries que desenvoluparà l'exercici del dret democràtic. Ho hem fet a l'empara de la legalitat del Parlament de Catalunya que malgrat els intents de trepitjar-la i d'eliminar la sobirania representa i representarà el poble de Catalunya. Convoquem, per tant, els ciutadans del nostre país a decidir de quina manera consideren que cal orientar el futur de Catalunya: si per l'actual camí de l'autonomia i l'Estatut retallat o pel nou camí com a estat independent en forma de República.
La seva decisió, la decisió dels ciutadans, ens vincularà. No pot ser d'altra manera i defensarem fins al final el dret de tots els catalans i catalanes a votar, a decidir, a ser ells i elles els qui determinin el seu futur. En la defensa d'aquest dret hi posem tot el que tenim; tot el treball, tot l'esforç i tota la voluntat i compromís. És el que hem de fer els governants quan en la història del seu país arriben moments com aquests; moments de cruïlla, moments decisius en què tots sense excepció assumim la nostra responsabilitat, el Govern i el Parlament. Ara, tanmateix, és el moment de la ciutadania, de culminar aquest llarg procés amb una resposta que tingui el mateix compromís democràtic que hem tingut tots aquests anys, cívic, participatiu, transversal.
Decidir a través de les urnes, escoltar la població, acceptar el seu veredicte. Això és democràcia. Negar aquest dret i tractar els catalans com a súbdits al servei d'un Estat que fabrica amenaces al mateix ritme que fabrica incompliments, això no és democràcia, això és una altra cosa. Els catalans avui tenim l'oportunitat de constituir-nos, i ho desitgem, en un estat modern, democràtic i lliure. És una decisió que correspondrà a la gent de prendre. I no a cap tribunal, no a cap Consell de Ministres i no a cap Tribunal Constitucional desligitimitat, desprestigiat i polititzat fins a nivells impropis d'una democràcia. Ningú té l'autoritat ni el poder d'incautar-nos el dret a decidir, és de la gent. És el dels catalans. No ens deixarem expropiar aquest dret. No ens deixarem desnonar de la democràcia. No ens deixarem anul·lar els nostres drets humans. Avui convoquem el referèndum perquè tothom decideixi. Tothom té dret a dir la seva i té dret a pensar lliurement les seves opcions i les seves opinions davant del referèndum, totes les opcions de resposta. Totes són iguals de legítimes i democràtiques. Votar sí, votar no o votar en blanc, forma part de l'exercici democràtic que totes les institucions haurien de protegir i haurien de defensar. Per això no hi caben amenaces, ni pors, ni insults. És un moment de gran esperança, de molta il·lusió i de reconeixement als qui ens han precedit en la lluita de les conquestes democràtiques. És un moment de generositat envers les generacions futures. I és precisament pensant en elles que prenem riscos i alhora enfortim la nostra determinació. En els moments de canvi, en els moments en què una part notable de la societat demana i espera canvis, quedar-se còmodament sense fer res és una actitud de resignació que impedeix progressar. El món evoluciona i idees que fa 100 anys eren sagrades, avui són revisables de manera ordinària i freqüent. Conceptes d'estat i unitats de pàtries que passaven per damunt dels drets dels seus ciutadans, ja no tenen futur en l'Europa democràtica d'avui. Aquest món que avança és el món que pren decisions i Catalunya pertany a aquest món que avança i per això decidirà democràticament el seu futur el dia 1 d'octubre.
Carles Puigdemont i Casamajó President de la Generalitat de Catalunya
* L'ús d'aquest fitxer és regulat sota les condicions de Creative Commons de CC0 1.0 lliurament al domini públic universal.
* La persona que ha associat un treball amb aquest document ha dedicat l'obra domini públic, renunciant en tot el món a tots els seus drets de d'autor i a tots els drets legals relacionats que tenia en l'obra, en la mesura permesa per la llei. Podeu copiar, modificar, distribuir i modificar l'obra, fins i tot amb fins comercials, tot sense demanar permís.
* http://creativecommons.org/publicdomain/zero/1.0/deed.enCC0Creative Commons Zero, Public Domain Dedicationfalsefalse